คลังสั่งสรรพสามิต เร่งเครื่องรีดภาษี
คลังกระทุ้งสรรพสามิตเร่งเก็บภาษีตามเป้าหมาย 6.22 แสนล. หลังจากไตรมาสแรกยังพลาดเป้าหมื่นล้านบาท
25 ม.ค. 2562

คลังกระทุ้งสรรพสามิตเร่งเก็บภาษีตามเป้าหมาย 6.22 แสนล. หลังจากไตรมาสแรกยังพลาดเป้าหมื่นล้านบาท
แหล่งข่าวจากกระทรวงการคลัง เปิดเผยว่า กระทรวงการคลังได้สั่งให้กรมสรรพสามิตยึดเป้าหมายการเก็บภาษีปีงบประมาณ 2562 ตามที่ระบุไว้ในเอกสารงบประมาณจำนวน 6.22 แสนล้านบาท โดยการรายงานการเก็บภาษีแต่ละเดือนให้เทียบกับเป้าหมายที่ตั้งเป้าไว้ตามเอกสารงบประมาณ
ทั้งนี้ ที่ผ่านมากรมสรรพสามิตไประบุว่ากระทรวงการคลังลดเป้าหมายการเก็บภาษีปีงบประมาณ 2562 เหลือ 5.84 แสนล้านบาท ไม่สามารถทำได้ เพราะเป้าหมายการจัดเก็บตามเอกสารงบประมาณถือเป็นกฎหมายที่ต้องดำเนินการ ส่วนจะเก็บได้ตามเป้าหมายหรือไม่เป็นเรื่องที่จะต้องมีเหตุผลเพราะอะไร
สำหรับไตรมาสแรกของปีงบประมาณ 2562 กรมสรรพสามิตเก็บภาษีต่ำกว่าเป้าหมายตามเอกสารงบประมาณ 1 หมื่นล้าบาท ล่าสุดเดือน ธ.ค. 2561 เก็บภาษีได้ 5.28 หมื่นล้านบาท ต่ำกว่าเป้าหมายตามเอกสารงบประมาณ 1,579 ล้านบาท หรือ 2.9% เดือน พ.ย. 2561 สูงกว่าเป้าหมาย 19 ล้านบาท ขณะที่เดือน ต.ค. 2561 ต่ำกว่าเป้าหมาย 9,863 ล้านบาท